Seun (16) kan steeds nie self asemhaal ná hoeweaanval | Netwerk24
Deur Nadine Ramongane 19 Julie 2019 18:02
'n Tienerseun wat in die rug geskiet is toe rowers hom en sy gesin oorval het op hul kleinhoewe in Muldersdrift, kan nog nie op sy eie asem haal nie.
Dylan (16) en sy pa Johan Venter is Dinsdagoggend omstreeks 03:30 geskiet toe rowers die agterdeur van die huis oopgebreek het.
Samantha Barale, woordvoerder van die Muldersdrift-gemeenskapspolisiëringsforum, sê Dylan is steeds in 'n ernstige toestand in die Helen Joseph-hospitaal.
"Hy is aan 'n asemhalingsmasjien gekoppel. Die koeël het van sy organe beskadig," het Barale Vrydag gesê.
"Dylan is sterk, hy veg hard. Dit gaan goed met die familie, onder omstandighede."
Venter wat in die bors geskiet is, is Donderdag uit die hospitaal ontslaan.
Netwerk24 het vroeër berig die Venter en Dylan het wakker geskrik van 'n geraas by die agterdeur. Hulle het opgestaan en wou keer dat die rowers die huis plunder. Albei is geskiet voordat die rowers met 'n televisie van die toneel gevlug het. Dylan se ma, Lindi, is tydens die voorval per ongeluk deur die gesin se pitbull-honde gebyt.
Barale sê die gesin is dankbaar vir al die gebede.
"Hulle glo dit is juis dié gebede wat hul seun en die hele gesin deurdra."
Rupert van Zyl, ondersoekbeampte, sê niemand is nog in hegtenis geneem nie. Die ondersoek duur voort.